Ehdotus NEUVOSTON PÄÄTÖS annettu , luvattomasti maassa oleskelevien henkilöiden takaisinottamista koskevan sopimuksen allekirjoittamisesta Euroopan unionin ja Kap Verden tasavallan välillä /* COM/2012/0558 final - 2012/269 (NLE) */





PERUSTELUT 1. Poliittinen ja oikeudellinen kehys Kap Verde on demokraattinen ja vakaa valtio, jolla on korkeatasoinen hallinto ja jossa noudatetaan oikeusvaltioperiaatetta ja ihmisoikeuksia. EU:n ja Kap Verden erinomaisia suhteita hoidetaan EU:n ja Kap Verden välisellä erityiskumppanuudella, joka luo puitteet poliittisesti merkittäville yhteisille eduille. Neuvosto hyväksyi erityiskumppanuuden vuonna 2007. ja sitä toteutetaan parhaillaan. Ensisijaiset alat ovat seuraavat: hyvä hallinto, turvallisuus, tietoyhteiskunta, alueellinen yhdentyminen, normien ja teknisten vaatimusten lähentyminen ja köyhyyden torjunta. Euroopan unioni ja Kap Verde allekirjoittivat 5. kesäkuuta 2008 yhteisen julistuksen Euroopan unionin ja Kap Verden välisestä liikkuvuuskumppanuudesta. Sen mukaisesti osapuolet aloittavat takaisinottoa koskevan vuoropuhelun. Julistuksen liite sisältää komission sitoumuksen esittää neuvostolle Cotonoun sopimuksen 13 artiklan mukaisesti suosituksen, jolla komissio valtuutetaan aloittamaan neuvottelut takaisinottosopimuksen tekemiseksi Kap Verden kanssa. Neuvosto hyväksyi neuvotteluohjeet Euroopan unionin ja Kap Verden väliselle takaisinottosopimukselle 4. kesäkuuta 2009. Neuvottelut avattiin virallisesti Brysselissä 13. heinäkuuta 2009. Kolme virallista neuvottelukierrosta järjestettiin, ja viimeinen niistä pidettiin 23. marraskuuta 2011. Sopimustekstistä kuultiin 1. helmikuuta 2012 maahanmuuttoa ja maasta poistamista käsittelevää neuvoston työryhmää. Sovittu teksti parafoitiin Brysselissä 24. huhtikuuta 2012. Tilaisuuteen osallistuivat Euroopan komission puheenjohtaja Jose Manuel Barroso ja Kap Verden pääministeri José Maria Neves. Jäsenvaltioille on tiedotettu säännöllisesti takaisinottosopimusta koskeneiden (epävirallisten ja virallisten) neuvottelujen etenemisestä, ja niitä on kuultu neuvottelujen kaikissa vaiheissa. Unionin osalta sopimuksen oikeusperustana on Euroopan unionin toiminnasta tehdyn sopimuksen, jäljempänä ’SEUT-sopimus’, 79 artiklan 3 kohta yhdessä sen 218 artiklan kanssa. Liitteenä oleva ehdotus muodostaa oikeudellisen välineen takaisinottosopimuksen allekirjoittamista varten. Neuvosto päättää asiasta määräenemmistöllä. Euroopan parlamenttia on kuultava virallisesti sopimuksen tekemisestä SEUT-sopimuksen 218 artiklan 6 kohdan a alakohdan mukaisesti. Sopimuksen tekemistä koskevassa päätösehdotuksessa säädetään sopimuksen käytännön soveltamisessa tarvittavista sisäisistä järjestelyistä. Siinä säädetään muun muassa, että unionia edustaa sopimuksen 18 artiklalla perustettavassa takaisinoton sekakomiteassa Euroopan komissio jäsenvaltioiden asiantuntijoiden avustamana. Sopimuksen 18 artiklan 5 kohdan mukaisesti kyseinen komitea vahvistaa oman työjärjestyksensä. Komissio vahvistaa unionin kannan komitean työjärjestykseen samalla tavoin kuin unionin aiemmin tekemien takaisinottosopimusten yhteydessä eli kuultuaan asiassa neuvoston nimeämää erityiskomiteaa. Unionin kanta sekakomitean muihin päätöksiin vahvistetaan perussopimuksen asiaan sovellettavien määräysten mukaisesti. 2. Neuvottelujen tulokset Komissio katsoo, että neuvoston neuvotteluohjeissa asetetut tavoitteet saavutettiin ja että unioni voi hyväksyä takaisinottosopimuksen luonnoksen. Sopimuksen lopullinen sisältö voidaan tiivistää seuraavasti: – Sopimus jakautuu 8 jaksoon, joissa on yhteensä 23 artiklaa. Sopimuksessa on lisäksi 6 liitettä, jotka muodostavat erottamattoman osan sopimusta, sekä 5 yhteistä julistusta. – Sopimuksella vahvistetut takaisinottovelvollisuudet (2–5 artikla) on laadittu täydellistä vastavuoroisuutta noudattaen, ja ne koskevat omia kansalaisia (2 ja 4 artikla) sekä kolmansien maiden kansalaisia ja kansalaisuudettomia henkilöitä (3 ja 5 artikla). – Velvollisuus ottaa takaisin oman maan kansalaiset koskee myös entisiä oman maan kansalaisia, jotka ovat luopuneet kansalaisuudestaan tai menettäneet kansalaisuutensa, mutta eivät ole saaneet minkään muun valtion kansalaisuutta. – Omien kansalaisten takaisinottovelvollisuus kattaa kansalaisuudesta riippumatta myös perheenjäsenet (ts. puolisot ja naimattomat alaikäiset lapset), joilla ei ole pyynnön esittävässä valtiossa itsenäistä oleskeluoikeutta. – Velvollisuuteen ottaa takaisin kolmansien maiden kansalaisia ja kansalaisuudettomia henkilöitä (3 ja 5 artikla) liittyvät seuraavat edellytykset: a) kyseisellä henkilöllä on hänen saapuessaan pyynnön esittävän valtion alueelle pyynnön vastaanottaneen valtion myöntämä voimassa oleva viisumi tai oleskelulupa tai b) kyseinen henkilö on tullut laittomasti pyynnön esittäneen valtion alueelle suoraan pyynnön vastaanottaneen jäsenvaltion alueelta. Nämä velvollisuudet eivät koske ilmateitse lentoaseman kautta kulkevia henkilöitä eivätkä myöskään sellaisia henkilöitä, joille pyynnön esittänyt valtio on myöntänyt viisumin tai oleskeluluvan ennen kuin tai sen jälkeen kun henkilö on saapunut sen alueelle. – Sopimuksen III jaksossa (6–12 artikla yhdessä liitteiden 1–5 kanssa) annetaan tekniset määräykset, jotka koskevat takaisinottomenettelyä (takaisinottopyyntö, todisteet, määräajat, siirtoa koskevat yksityiskohtaiset säännöt ja kuljetustavat) sekä tapauksia, joissa takaisinotto on tapahtunut erehdyksessä (12 artikla). Menettelyt ovat osin joustavia, koska takaisinottomenettely on tarpeeton, jos takaisinotettavalla henkilöllä on pyynnön vastaanottavan valtion myöntämä voimassa oleva matkustusasiakirja tai henkilötodistus tai kolmannen maan kansalaisten osalta voimassa oleva viisumi tai oleskelulupa (6 artiklan 2 ja 3 kohta). – Sopimuksen 6 artiklan 5 kohdassa määrätään ns. nopeutetusta menettelystä. Sitä sovelletaan henkilöihin, jotka on otettu kiinni ns. rajavyöhykkeellä eli alueella, joka ulottuu enintään 30 kilometrin päähän jäsenvaltioiden tai Kap Verden satamista (tullialueet mukaan lukien) ja kansainvälisistä lentoasemista. Nopeutetussa menettelyssä takaisinottopyyntö on esitettävä 2 työpäivän kuluessa ja siihen on vastattava 2 työpäivän kuluessa. – Tavanomaisessa menettelyssä aikaraja takaisinottopyyntöihin vastaamiselle on 8 kalenteripäivää. – Sopimukseen sisältyy kauttakulkua koskeva jakso (13 ja 14 artikla yhdessä liitteen 6 kanssa). – Sopimuksen 15, 16 ja 17 artiklassa annetaan kuluja, tietosuojaa ja sopimuksen suhdetta muihin kansainvälisiin velvoitteisiin ja nykyisiin EU-direktiiveihin koskevat määräykset. Tämä sopimus ei rajoita muita aloja kuin takaisinottoa, esimerkiksi vapaaehtoista paluuta, koskevien järjestelyjen soveltamista. – Sopimuksen 18 artiklassa määrätään perustettavan takaisinoton sekakomitean kokoonpanosta, tehtävistä ja valtuuksista. – Jotta tämä sopimus voitaisiin panna täytäntöön käytännössä, 19 artiklassa annetaan Kap Verdelle ja yksittäisille jäsenvaltioille mahdollisuus tehdä kahdenvälisiä täytäntöönpanopöytäkirjoja. Kahdenvälisten täytäntöönpanopöytäkirjojen ja tämän sopimuksen välistä suhdetta selvitetään 20 artiklassa. – Loppumääräyksissä (21–23 artikla) annetaan sopimuksen voimaantuloa, kestoa, päättymistä ja sopimuksen liitteiden oikeudellista asemaa koskevat säännöt. – Yhdistyneen kuningaskunnan, Irlannin ja Tanskan erityisasemaa käsitellään sopimuksen johdanto-osassa, 1 artiklan d alakohdassa ja 21 artiklan 2 kohdassa. Tanskan asema mainitaan myös tähän päätökseen liitetyssä yhteisessä julistuksessa. Norjan, Islannin, Liechtensteinin ja Sveitsin tiivis osallistuminen Schengenin säännöstön täytäntöönpanoon, soveltamiseen ja kehittämiseen mainitaan niin ikään sopimukseen liitetyssä yhteisessä julistuksessa. 3. PÄÄTELMÄT Edellä esitetyn perusteella komissio ehdottaa, että neuvosto – päättää, että sopimus allekirjoitetaan unionin nimissä, ja valtuuttaa neuvoston puheenjohtajan nimeämään henkilön tai henkilöt, jo(i)lla on valtuudet allekirjoittaa sopimus unionin puolesta. Ehdotus 2012/269 (NLE) Ehdotus NEUVOSTON PÄÄTÖS annettu , luvattomasti maassa oleskelevien henkilöiden takaisinottamista koskevan sopimuksen allekirjoittamisesta Euroopan unionin ja Kap Verden tasavallan välillä EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen, ottaa huomioon Euroopan unionin toiminnasta tehdyn sopimuksen ja erityisesti sen 79 artiklan 3 kohdan yhdessä sen 218 artiklan 5 kohdan kanssa, ottaa huomioon komission ehdotuksen, sekä katsoo seuraavaa: (1) Neuvosto valtuutti 4 päivänä kesäkuuta 2009 komission aloittamaan Kap Verden tasavallan kanssa neuvottelut luvattomasti oleskelevien henkilöiden takaisinottamisesta. Neuvottelut saatiin menestyksekkäästi päätökseen, kun sopimus parafoitiin 24 päivänä huhtikuuta 2012. (2) Neuvottelijan olisi allekirjoitettava sopimus Euroopan unionin puolesta sillä varauksella, että sopimuksen tekeminen saatetaan päätökseen. (3) Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 3 artiklan mukaisesti Yhdistynyt kuningaskunta [ei osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan, jollei se mainitun pöytäkirjan mukaisesti ilmoita sitä haluavansa / ole ilmoittanut haluavansa osallistua tämän päätöksen antamiseen ja soveltamiseen]. (4) Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyn pöytäkirjan 3 artiklan mukaisesti Irlanti [ei osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin, jollei se mainitun pöytäkirjan mukaisesti ilmoita sitä haluavansa / on ilmoittanut haluavansa osallistua tämän päätöksen antamiseen ja soveltamiseen]. (5) Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen hyväksymiseen, se ei sido Tanskaa eikä sitä sovelleta Tanskaan, ON HYVÄKSYNYT TÄMÄN PÄÄTÖKSEN: 1 artikla Valtuutetaan komissio allekirjoittamaan Euroopan unionin puolesta luvattomasti maassa oleskelevien henkilöiden takaisinottamista koskeva Euroopan unionin ja Kap Verden tasavallan välinen sopimus ja nimeämään henkilöt, joilla on valtuudet allekirjoittaa sopimus. Allekirjoitettavan sopimuksen teksti on liitetty tähän päätökseen. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja LIITE SOPIMUS Euroopan unionin ja Kap Verden tasavallan välillä luvattomasti maassa oleskelevien henkilöiden takaisinottamisesta KORKEAT SOPIMUSPUOLET, EUROOPAN UNIONI, jäljempänä ’unioni’, ja KAP VERDEN TASAVALTA, jäljempänä ’Kap Verde’, OVAT VAKAASTI PÄÄTTÄNEET lujittaa yhteistyötään torjuakseen laitonta maahanmuuttoa entistä tehokkaammin, OTTAVAT HUOMIOON Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun ja Luxemburgissa 25 päivänä kesäkuuta 2005 tarkistetun kumppanuussopimuksen, jäljempänä ’Cotonoun sopimus’, 13 artiklan 5 kohdan c alakohdan ii alakohdassa tarkoitetun velvoitteen aloittaa osapuolen pyynnöstä neuvottelut takaisinottosopimuksen tekemiseksi, HALUAVAT helpottaa Cotonoun sopimuksen 13 artiklan 5 kohdan c alakohdan i alakohdasta johtuvaa osapuolten velvoitetta ottaa takaisin niiden kansalaiset, OTTAVAT HUOMIOON Euroopan unionin ja Kap Verden välisestä liikkuvuuskumppanuudesta 5 päivänä kesäkuuta 2008 annetun yhteisen julistuksen, jonka mukaan osapuolet pyrkivät aloittamaan vuoropuhelun laittomasti oleskelevien henkilöiden takaisinottoa koskevista kysymyksistä tehokkaan yhteistyön varmistamiseksi tällaisten henkilöiden palauttamiseksi, HALUAVAT ottaa käyttöön tämän sopimuksen mukaisesti ja vastavuoroisuutta noudattaen nopeat ja toimivat menettelyt sellaisten henkilöiden tunnistamiseksi ja palauttamiseksi turvallisesti ja sääntöjenmukaisesti, jotka eivät ole täyttäneet tai eivät enää täytä maahantulon, oleskelun tai asumisen edellytyksiä Kap Verden tai jonkin Euroopan unionin jäsenvaltion alueella, ja helpottaa tällaisten henkilöiden kauttakulkua yhteistyön hengessä, KOROSTAVAT, että tämä sopimus ei rajoita sellaisten Euroopan unioniin, sen jäsenvaltioihin ja Kap Verdeen sovellettavien oikeuksien, velvollisuuksien ja vastuiden soveltamista, jotka johtuvat kansainvälisestä oikeudesta ja erityisesti pakolaisten oikeusasemasta 28 päivänä heinäkuuta 1951 tehdystä yleissopimuksesta, KATSOVAT, että Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyn pöytäkirjan 21 artiklan mukaisesti Yhdistynyt kuningaskunta ja Irlanti eivät osallistu tähän sopimukseen, elleivät ne ilmoita haluavansa osallistua siihen kyseisen pöytäkirjan mukaisesti, KATSOVAT, että tämän sopimuksen määräyksiä, jotka sisältyvät Euroopan unionin toiminnasta tehdyn sopimuksen kolmannen osan V osaston soveltamisalaan, ei Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemaa koskevan pöytäkirjan mukaisesti sovelleta Tanskan kuningaskuntaan, OVAT SOPINEET SEURAAVAA: 1 artikla Määritelmät Tässä sopimuksessa tarkoitetaan a) ’sopimuspuolilla’ Kap Verdeä ja unionia b) ’Kap Verden kansalaisella’ henkilöä, jolla on Kap Verden kansalaisuus; c) ’jäsenvaltion kansalaisella’ henkilöä, jolla on jonkin jäsenvaltion kansalaisuus, sellaisena kuin se määritellään unionin tarpeita varten; d) ’jäsenvaltiolla’ jokaista Euroopan unionin jäsenvaltiota, jota tämä sopimus sitoo; e) ’kolmannen maan kansalaisella’ henkilöä, jolla on jonkin muun valtion kuin Kap Verden tai jonkin jäsenvaltion kansalaisuus; f) ’kansalaisuudettomalla henkilöllä’ henkilöä, jolla ei ole minkään valtion kansalaisuutta; g) ’oleskeluluvalla’ Kap Verden tai jonkin jäsenvaltion myöntämää millaista tahansa lupaa, joka oikeuttaa henkilön oleskelemaan asianomaisen valtion alueella. Tällä ei tarkoiteta määräaikaisia lupia oleskella alueella turvapaikkahakemusta tai oleskelulupahakemusta käsiteltäessä; h) ’viisumilla’ Kap Verden tai jonkin jäsenvaltion myöntämää lupaa tai tekemää päätöstä, jolla sallitaan henkilön saapua asianomaisen valtion alueelle tai kulkea sen kautta. Tällä ei tarkoiteta lentoaseman kauttakulkuviisumeita; i) ’pyynnön esittävällä valtiolla’ valtiota (Kap Verdeä tai jotakin jäsenvaltiota), joka on tämän sopimuksen 7 artiklan mukaisen takaisinottopyynnön tai 14 artiklan mukaisen kauttakulkupyynnön esittäjä; j) ’pyynnön vastaanottavalla valtiolla’ valtiota (Kap Verdeä tai jotakin jäsenvaltiota), jolle tämän sopimuksen 7 artiklan mukainen takaisinottopyyntö tai 14 artiklan mukainen kauttakulkupyyntö on osoitettu; k) ’toimivaltaisella viranomaisella’ Kap Verden tai jonkin jäsenvaltion kansallista viranomaista, joka vastaa tämän sopimuksen täytäntöönpanosta sopimuksen 19 artiklan 1 kohdan a alakohdan mukaisesti; l) ’kauttakululla’ kolmannen maan kansalaisen tai kansalaisuudettoman henkilön kulkua pyynnön vastaanottaneen valtion alueen kautta hänen matkustaessaan pyynnön esittäneestä valtiosta kohdemaahan; m) ’rajavyöhykkeellä’ aluetta, joka ulottuu enintään 30 kilometrin päähän jäsenvaltioiden tai Kap Verden satamista (tullialueet mukaan lukien) ja kansainvälisistä lentoasemista. I jakso Kap Verden takaisinottovelvollisuudet 2 artikla Omien kansalaisten takaisinotto 1. Cotonoun sopimuksen 13 artiklan 5 kohdan c alakohdan i alakohdan mukaisesti Kap Verde ottaa jäsenvaltion pyynnöstä ja edellyttämättä muita kuin tässä sopimuksessa tarkoitettuja muodollisuuksia takaisin kaikki sellaiset henkilöt, jotka eivät ole täyttäneet tai eivät enää täytä maahantulon, oleskelun tai asumisen edellytyksiä pyynnön esittäneen jäsenvaltion alueella, jos esitetään näyttö siitä, että kyse on Kap Verden kansalaisista, tai näin voidaan esitetyn alustavan näytön perusteella olettaa. 2. Kap Verde ottaa takaisin myös: – edellä 1 kohdassa mainittujen henkilöiden naimattomat alaikäiset lapset syntymäpaikasta ja kansalaisuudesta riippumatta, ellei heillä ole itsenäistä oleskeluoikeutta pyynnön esittävässä jäsenvaltiossa; – edellä 1 kohdassa mainittujen henkilöiden puolisot, joilla on jokin muu kansalaisuus, edellyttäen, että heillä on oikeus tulla Kap Verden alueelle ja oleskella siellä tai he voivat saada oikeuden tulla Kap Verden alueelle ja oleskella siellä, ellei heillä ole itsenäistä oleskeluoikeutta pyynnön esittävässä jäsenvaltiossa. 3. Kap Verde ottaa takaisin myös henkilöt, jotka ovat menettäneet Kap Verden kansalaisuuden tai luopuneet siitä sen jälkeen, kun ovat saapuneet jäsenvaltion alueelle, jollei jokin jäsenvaltio ole ainakin luvannut kyseisille henkilöille kansalaisuutta. 4. Kun Kap Verde on antanut myöntävän vastauksen takaisinottopyyntöön, Kap Verden toimivaltainen diplomaatti- tai konsuliedustusto myöntää takaisinotettavalle henkilölle tämän tahdosta riippumatta välittömästi, enintään neljän työpäivän kuluessa, takaisinotettavan henkilön palauttamiseen tarvittavan matkustusasiakirjan, joka on voimassa vähintään 6 kuukauden ajan. Jos Kap Verde ei ole neljän työpäivän kuluessa myöntänyt pyydettyä matkustusasiakirjaa, sen katsotaan hyväksyvän EU:n vakiomuotoisen matkustusasiakirjan karkottamista varten[1]. 5. Jos asianomaista henkilöä ei voida oikeudellisista tai tosiasioihin perustuvista syistä siirtää alun perin myönnetyn matkustusasiakirjan voimassaoloaikana, Kap Verden toimivaltainen diplomaatti- tai konsuliedustusto myöntää uuden matkustusasiakirjan, jonka voimassaoloaika on yhtä pitkä, neljän työpäivän kuluessa. Jos Kap Verde ei ole neljän työpäivän kuluessa myöntänyt uutta matkustusasiakirjaa, sen katsotaan hyväksyvän EU:n vakiomuotoisen matkustusasiakirjan karkottamista varten[2]. 3 artikla Kolmansien maiden kansalaisten ja kansalaisuudettomien henkilöiden takaisinotto 1. Kap Verde ottaa jäsenvaltion pyynnöstä ja edellyttämättä muita kuin tässä sopimuksessa tarkoitettuja muodollisuuksia takaisin kaikki kolmansien maiden kansalaiset tai kansalaisuudettomat henkilöt, jotka eivät ole täyttäneet tai eivät enää täytä maahantulon, oleskelun tai asumisen edellytyksiä pyynnön esittäneen jäsenvaltion alueella, jos esitetään näyttö tai voidaan esitetyn alustavan näytön perusteella olettaa, että: a) kyseisellä henkilöllä on tai oli hänen saapuessaan kyseiselle alueelle Kap Verden myöntämä voimassa oleva viisumi ja näyttö laillisesta saapumisesta Kap Verden alueelle tai Kap Verden myöntämä voimassa oleva oleskelulupa; tai b) kyseinen henkilö on saapunut laittomasti jäsenvaltioiden alueelle suoraan Kap Verdestä ja että hänen aikaisempi oleskelunsa Kap Verden alueella on vahvistettu. 2. Edellä 1 kohdassa tarkoitettua takaisinottovelvollisuutta ei sovelleta, jos: a) kolmannen maan kansalainen tai kansalaisuudeton henkilö on ainoastaan kulkenut Kap Verdessä sijaitsevan kansainvälisen lentoaseman kautta; tai b) pyynnön esittänyt jäsenvaltio on myöntänyt kolmannen maan kansalaiselle tai kansalaisuudettomalle henkilölle ennen kyseisen henkilön saapumista alueelleen tai sen jälkeen viisumin tai oleskeluluvan, paitsi jos – kyseisellä henkilöllä on Kap Verden myöntämä viisumi ja näyttö laillisesta saapumisesta Kap Verden alueelle tai Kap Verden myöntämä oleskelulupa, jonka voimassaoloaika on pidempi tai joka on edelleen voimassa, tai – kyseinen henkilö on ylittänyt viisumin mukaan sallitun oleskelun keston tai harjoittanut pyynnön esittäneen jäsenvaltion alueella toimintaa, joka ei ole hänen viisuminsa nojalla sallittua. 3. Kun Kap Verde on antanut myöntävän vastauksen takaisinottopyyntöön, pyynnön esittänyt jäsenvaltio myöntää henkilölle, jonka takaisinotto on hyväksytty, Euroopan unionin vakiomuotoisen matkustusasiakirjan karkottamista varten. [3] II jakso Unionin takaisinottovelvollisuudet 4 artikla Omien kansalaisten takaisinotto 1. Cotonoun sopimuksen 13 artiklan 5 kohdan c alakohdan i alakohdan mukaisesti jäsenvaltio ottaa Kap Verden pyynnöstä ja edellyttämättä muita kuin tässä sopimuksessa tarkoitettuja muodollisuuksia takaisin kaikki sellaiset henkilöt, jotka eivät ole täyttäneet tai eivät enää täytä maahantulon, oleskelun tai asumisen edellytyksiä Kap Verden alueella, jos esitetään näyttö siitä, että kyse on kyseisen jäsenvaltion kansalaisista, tai näin voidaan esitetyn alustavan näytön perusteella olettaa. 2. Jäsenvaltio ottaa takaisin myös: – edellä 1 kohdassa mainittujen henkilöiden naimattomat alaikäiset lapset syntymäpaikasta ja kansalaisuudesta riippumatta, ellei heillä ole itsenäistä oleskeluoikeutta Kap Verdessä; – edellä 1 kohdassa mainittujen henkilöiden puolisot, joilla on jokin muu kansalaisuus, edellyttäen, että heillä on oikeus saapua pyynnön vastaanottaneen jäsenvaltion alueelle ja oleskella siellä tai he voivat saada oikeuden saapua pyynnön vastaanottaneen jäsenvaltion alueelle ja oleskella siellä, paitsi jos heillä on itsenäinen oleskeluoikeus Kap Verdessä. 3. Jäsenvaltio ottaa takaisin myös henkilöt, jotka saavuttuaan Kap Verden alueelle ovat menettäneet jäsenvaltion kansalaisuuden tai luopuneet siitä, jollei Kap Verde ole ainakin luvannut kyseisille henkilöille kansalaisuutta. 4. Kun pyynnön vastaanottanut jäsenvaltio on antanut myöntävän vastauksen takaisinottopyyntöön, kyseisen jäsenvaltion toimivaltainen diplomaatti- tai konsuliedustusto myöntää takaisinotettavalle henkilölle tämän tahdosta riippumatta välittömästi ja enintään neljän työpäivän kuluessa takaisinotettavan henkilön palauttamiseen tarvittavan matkustusasiakirjan, joka on voimassa vähintään 6 kuukauden ajan. 5. Jos asianomaista henkilöä ei voida oikeudellisista tai tosiasioihin perustuvista syistä siirtää alun perin myönnetyn matkustusasiakirjan voimassaoloaikana, kyseisen jäsenvaltion toimivaltainen diplomaatti- tai konsuliedustusto pidentää matkustusasiakirjan voimassaoloaikaa tai tarvittaessa myöntää uuden matkustusasiakirjan, jonka voimassaoloaika on yhtä pitkä, neljän työpäivän kuluessa. 5 artikla Kolmansien maiden kansalaisten ja kansalaisuudettomien henkilöiden takaisinotto 1. Jäsenvaltio ottaa Kap Verden pyynnöstä ja edellyttämättä muita kuin tässä sopimuksessa tarkoitettuja muodollisuuksia takaisin kaikki kolmansien maiden kansalaiset tai kansalaisuudettomat henkilöt, jotka eivät ole täyttäneet tai eivät enää täytä maahantulon, oleskelun tai asumisen edellytyksiä Kap Verden alueella, jos esitetään näyttö tai voidaan esitetyn alustavan näytön perusteella olettaa, että: a) kyseisellä henkilöllä on tai oli hänen saapuessaan kyseiselle alueelle pyynnön vastaanottaneen jäsenvaltion myöntämä voimassa oleva viisumi ja näyttö laillisesta saapumisesta pyynnön vastaanottaneen jäsenvaltion alueelle tai kyseisen jäsenvaltion myöntämä voimassa oleva oleskelulupa; tai b) kyseinen henkilö on saapunut laittomasti Kap Verden alueelle suoraan pyynnön vastaanottaneen jäsenvaltion alueelta ja että hänen aikaisempi oleskelunsa pyynnön vastaanottaneen jäsenvaltion alueella on vahvistettu. 2. Edellä 1 kohdassa tarkoitettua takaisinottovelvollisuutta ei sovelleta, jos: a) kolmannen maan kansalainen tai kansalaisuudeton henkilö on ainoastaan kulkenut pyynnön vastaanottaneen jäsenvaltion kansainvälisen lentoaseman kautta; tai b) Kap Verde on myöntänyt kolmannen maan kansalaiselle tai kansalaisuudettomalle henkilölle ennen kyseisen henkilön saapumista sen alueelle tai sen jälkeen viisumin tai oleskeluluvan, paitsi jos – kyseisellä henkilöllä on pyynnön vastaanottaneen jäsenvaltion myöntämä viisumi ja näyttö laillisesta saapumisesta pyynnön vastaanottaneen jäsenvaltion alueelle tai kyseisen jäsenvaltion myöntämä oleskelulupa, jonka voimassaoloaika on pidempi tai joka on edelleen voimassa, tai – kyseinen henkilö on ylittänyt viisumin mukaisen sallitun oleskelun keston tai harjoittanut Kap Verden alueella toimintaa, joka ei ole hänen viisuminsa nojalla sallittua. 3. Edellä 1 kohdassa tarkoitettua takaisinottovelvollisuutta sovelletaan viisumin tai oleskeluluvan myöntäneeseen jäsenvaltioon. Jos vähintään kaksi jäsenvaltiota on myöntänyt viisumin tai oleskeluluvan, 1 kohdassa tarkoitettua takaisinottovelvollisuutta sovelletaan jäsenvaltioon, joka on myöntänyt kauemmin voimassa olevan asiakirjan, tai jos yhden tai useamman asiakirjan voimassaolo on jo päättynyt, velvollisuutta sovelletaan jäsenvaltioon, jonka myöntämä asiakirja on yhä voimassa. Jos kaikkien asiakirjojen voimassaolo on jo päättynyt, 1 kohdassa tarkoitettua takaisinottovelvollisuutta sovelletaan jäsenvaltioon, joka on myöntänyt asiakirjan, jonka voimassaolo on päättynyt viimeiseksi. Jos kyseisellä henkilöllä ei ole mitään mainituista asiakirjoista, 1 kohdassa tarkoitettu takaisinottovelvollisuus koskee jäsenvaltiota, josta henkilö on viimeksi poistunut. 4. Kun jäsenvaltio on antanut myöntävän vastauksen takaisinottopyyntöön, Kap Verde myöntää henkilölle, jonka takaisinotto on hyväksytty, paluun edellyttämän matkustusasiakirjan. III jakso Takaisinottomenettely 6 artikla Periaatteet 1. Ellei 2 ja 3 kohdan soveltamisesta muuta johdu, 2–5 artiklassa tarkoitettujen velvollisuuksien perusteella takaisinotettavan henkilön siirtäminen edellyttää 7 artiklan mukaisen kirjallisen takaisinottopyynnön esittämistä pyynnön vastaanottavan valtion toimivaltaiselle viranomaiselle. 2. Takaisinotettava henkilö voidaan siirtää ilman että pyynnön esittävän valtion tarvitsee esittää pyynnön vastaanottavalle valtiolle takaisinottopyyntöä tai 11 artiklan 1 kohdassa tarkoitettua kirjallista ilmoitusta: – pyynnön vastaanottaneen valtion omien kansalaisten tapauksessa silloin, kun takaisinotettavalla henkilöllä on voimassa oleva matkustusasiakirja tai henkilötodistus; – kolmansien maiden kansalaisten tai kansalaisuudettomien henkilöiden tapauksessa silloin, kun henkilö on otettu kiinni pyynnön esittävän valtion lentoasemalla sen jälkeen kun hän on tullut laittomasti suoraan pyynnön vastaanottavan valtion alueelta. 3. Ellei 2 kohdan soveltamisesta muuta johdu, sellaisten kolmansien maiden kansalaisten tai kansalaisuudettomien henkilöiden, joilla on pyynnön vastaanottavan valtion myöntämä voimassa oleva matkustusasiakirja ja viisumi tai voimassa oleva oleskelulupa, siirtäminen edellyttää ainoastaan sitä, että pyynnön esittävä valtio tekee pyynnön vastaanottavan valtion toimivaltaisille viranomaisille 11 artiklan 1 kohdassa tarkoitetun ilmoituksen. 4. Ellei 1 kohdan ja 2 kohdan mukaisen poikkeuksen soveltamisesta muuta johdu, saattajan kanssa tapahtuva palauttaminen edellyttää, että pyynnön esittävä valtio tekee pyynnön vastaanottavan valtion toimivaltaisille viranomaisille 11 artiklan 1 kohdassa tarkoitetun kirjallisen ilmoituksen. 5. Ellei 2 ja 3 kohdasta muuta johdu, jos henkilö on otettu kiinni pyynnön esittävän valtion rajavyöhykkeellä sen jälkeen, kun hän on ylittänyt rajan laittomasti suoraan pyynnön vastaanottavan valtion alueelta, pyynnön esittävä valtio voi esittää takaisinottopyynnön kahden työpäivän kuluessa kyseisen henkilön kiinniotosta (nopeutettu menettely). 7 artikla Takaisinottopyyntö 1. Takaisinottopyyntö on laadittava kirjallisesti ja siinä on mahdollisuuksien mukaan oltava seuraavat tiedot: a) takaisinotettavan henkilön henkilötiedot (esim. etunimet, sukunimet, syntymäaika ja, jos mahdollista, syntymäpaikka ja viimeisin kotipaikka) ja tarvittaessa naimattomien alaikäisten lasten ja/tai puolison henkilötiedot; b) omien kansalaisten osalta maininta siitä, millä keinoin näyttö tai alustava näyttö kansalaisuudesta esitetään, kuten liitteessä 1 (näytön osalta) ja liitteessä 2 (alustavan näytön osalta) kuvataan; c) kolmansien maiden kansalaisten ja kansalaisuudettomien henkilöiden osalta maininta siitä, millä keinoin näyttö tai alustava näyttö kolmansien maiden kansalaisten ja kansalaisuudettomien henkilöiden takaisinoton edellytyksistä esitetään, liitteiden 3 (näyttö) ja liitteiden 4 (alustava näyttö) mukaisesti; d) takaisinotettavan henkilön valokuva. 2. Takaisinottopyynnössä on mahdollisuuksien mukaan oltava myös seuraavat täydentävät tiedot: a) tieto siitä, että siirrettävä henkilö saattaa tarvita apua tai hoitoa, mikäli henkilö on nimenomaan antanut luvan tiedon välittämiseen; b) muita suoja- tai turvatoimenpiteitä tai henkilön terveydentilaa koskevat tiedot, jotka saattavat olla tarpeen yksittäisessä siirtotapauksessa. 3. Takaisinottopyynnöissä käytettävä yhteinen lomake on tämän sopimuksen liitteenä 5. 4. Takaisinottopyyntö voidaan esittää mitä tahansa viestintäkeinoa käyttäen, myös sähköpostilla tai faksilla. 8 artikla Kansalaisuutta koskeva näyttö 1. Sopimuksen 2 artiklan 1 kohdan ja 4 artiklan 1 kohdan mukainen kansalaisuutta koskeva näyttö voidaan esittää jollakin tämän sopimuksen liitteessä 1 luetelluista asiakirjoista, vaikka niiden voimassaolo olisikin päättynyt. Jos tällaisia asiakirjoja esitetään, jäsenvaltiot ja Kap Verde tunnustavat kansalaisuuden ilman lisätutkimuksia. Kansalaisuutta koskevaa näyttöä ei voida esittää väärillä asiakirjoilla. 2. Sopimuksen 2 artiklan 1 kohdan ja 4 artiklan 1 kohdan mukainen kansalaisuutta koskeva alustava näyttö voidaan esittää jollakin tämän sopimuksen liitteessä 2 luetelluista asiakirjoista, vaikka niiden voimassaolo olisikin päättynyt. Jos tällaisia asiakirjoja esitetään, jäsenvaltiot ja Kap Verde katsovat kansalaisuuden todennetuksi, jolleivät ne voi muuta osoittaa. Kansalaisuutta koskevaa alustavaa näyttöä ei voida esittää väärillä asiakirjoilla. 3. Jos mitään liitteissä 1 tai 2 luetelluista asiakirjoista ei voida esittää, pyynnön vastaanottaneen valtion toimivaltainen diplomaatti- tai konsuliedustusto järjestää takaisinottopyyntöön sisältyvän pyynnön perusteella takaisinotettavan henkilön kuulemisen pyynnön esittäneen valtion toimivaltaisen viranomaisen kanssa tämän kansalaisuuden todentamiseksi ilman aiheetonta viivytystä, enintään kolmen vuorokauden kuluessa pyyntöpäivästä. Kuulemismenettelystä voidaan määrätä tämän sopimuksen 19 artiklassa tarkoitetuissa täytäntöönpanopöytäkirjoissa. 9 artikla Kolmansien maiden kansalaisia ja kansalaisuudettomia henkilöitä koskeva näyttö 1. Sopimuksen 3 artiklan 1 kohdassa ja 5 artiklan 1 kohdassa määrättyihin kolmansien maiden kansalaisten ja kansalaisuudettomien henkilöiden takaisinoton edellytyksiin liittyvä näyttö esitetään jollakin tämän sopimuksen liitteessä 3 luetelluista todisteista. Sitä ei voida esittää väärillä asiakirjoilla. Jäsenvaltiot ja Kap Verde tunnustavat tällaisen näytön vastavuoroisesti ilman lisätutkimuksia. 2. Sopimuksen 3 artiklan 1 kohdassa ja 5 artiklan 1 kohdassa määrättyihin kolmansien maiden kansalaisten ja kansalaisuudettomien henkilöiden takaisinoton edellytyksiin liittyvä alustava näyttö esitetään jollakin tämän sopimuksen liitteessä 4 luetelluista todisteista. Sitä ei voida esittää väärillä asiakirjoilla. Jos tällaista alustavaa näyttöä esitetään, jäsenvaltiot ja Kap Verde katsovat edellytysten täyttyneen, elleivät ne voi muuta osoittaa. 3. Maahantulon, oleskelun tai asumisen laittomuus todetaan asianomaisen henkilön matkustusasiakirjoista, jos niistä puuttuu pyynnön esittävän valtion alueelle saapumisen edellyttämä viisumi tai muu oleskelulupa. Myös pyynnön esittävän valtion ilmoitusta siitä, että asianomaiselta henkilöltä on todettu puuttuvan tarvittavat matkustusasiakirjat, viisumi tai oleskelulupa, pidetään alustavana näyttönä laittomasta maahantulosta, oleskelusta tai asumisesta. 10 artikla Määräajat 1. Kolmannen maan kansalaisen tai kansalaisuudettoman henkilön takaisinottopyyntö on esitettävä pyynnön vastaanottavan valtion toimivaltaiselle viranomaiselle viimeistään vuoden kuluttua siitä, kun pyynnön esittävän valtion toimivaltainen viranomainen on saanut tietää, että kyseinen henkilö ei ole täyttänyt tai ei enää täytä maahantulolle, oleskelulle tai asumiselle asetettuja edellytyksiä. Jos pyyntöä ei voida tosiasiallisten tai oikeudellisten esteiden vuoksi esittää ajoissa, määräaikaa pidennetään pyynnön esittäneen valtion pyynnöstä, mutta ainoastaan siihen asti, kunnes esteet ovat poistuneet. 2. Takaisinottopyyntöön on vastattava kirjallisesti: – kahden työpäivän kuluessa, jos pyyntö on esitetty nopeutetussa menettelyssä (6 artiklan 5 kohta); – 8 vuorokauden kuluessa kaikissa muissa tapauksissa. Määräajan kuluminen alkaa takaisinottopyynnön vastaanottamisesta. Jos pyyntöön ei vastata määräajassa, siirtoon katsotaan suostutun. Vastaukset takaisinottopyyntöön voidaan esittää mitä tahansa viestintäkeinoa käyttäen, myös sähköpostilla tai faksilla. 3. Takaisinottopyynnön hylkääminen on perusteltava kirjallisesti. 4. Kun suostumus takaisinottoon on annettu tai kun 2 kohdassa vahvistettu määräaika on umpeutunut, asianomainen henkilö siirretään kolmen kuukauden kuluessa. Määräaikaa voidaan pyynnön esittäneen valtion pyynnöstä pidentää ajalla, joka tarvitaan oikeudellisten tai käytännön esteiden ratkaisemiseen. 11 artikla Siirtoa koskevat yksityiskohtaiset säännöt ja kuljetustavat 1. Ellei 6 artiklan 2 ja 3 kohdan soveltamisesta muuta johdu, ennen kuin henkilö palautetaan, pyynnön esittäneen valtion toimivaltaiset viranomaiset ilmoittavat kirjallisesti vähintään 48 tuntia etukäteen pyynnön vastaanottavan valtion toimivaltaisille viranomaisille siirron ajankohtaan, maahantulopaikkaan, mahdollisiin saattajiin ja muihin siirtoon liittyviin seikkoihin liittyvistä järjestelyistä. 2. Kuljetus tapahtuu ilmateitse tai meritse. Ilmateitse tapahtuvassa palautuksessa ei edellytetä Kap Verden tai jäsenvaltioiden kansallisten lentoyhtiöiden käyttöä, vaan se voidaan toteuttaa reitti- tai tilauslentoja käyttämällä. Jos mukana on saattaja, tämän ei tarvitse olla pyynnön esittäneen valtion toimivaltainen henkilö, vaan riittää, että hän on Kap Verden tai jonkin jäsenvaltion toimivaltainen henkilö. 12 artikla Erehdyksessä tapahtunut takaisinotto Pyynnön esittänyt valtio ottaa takaisin pyynnön vastaanottaneen valtion takaisinottaman henkilön, jos kyseisen henkilön siirtoa seuraavien kolmen kuukauden kuluessa todetaan, että tämän sopimuksen 2–5 artiklassa vahvistetut edellytykset eivät täyty. Tällaisissa tapauksissa sovelletaan tähän sopimukseen sisältyviä, menettelyä koskevia määräyksiä soveltuvin osin, ja ilmoitetaan kaikki käytettävissä olevat tiedot takaisinotettavan henkilön todellisesta henkilöllisyydestä ja kansalaisuudesta. IV jakso Kauttakulku 13 artikla Periaatteet 1. Jäsenvaltiot ja Kap Verde pyrkivät rajoittamaan kolmansien maiden kansalaisten ja kansalaisuudettomien henkilöiden kauttakulun tapauksiin, joissa kyseisiä henkilöitä ei voida palauttaa suoraan määrävaltioon. 2. Kap Verde sallii kolmansien maiden kansalaisten ja kansalaisuudettomien henkilöiden kulun alueensa kautta jäsenvaltion sitä pyytäessä, ja jäsenvaltio puolestaan sallii kolmansien maiden kansalaisten ja kansalaisuudettomien henkilöiden kulun alueensa kautta Kap Verden sitä pyytäessä, jos jatkoyhteys mahdollisissa muissa kauttakulkuvaltioissa ja takaisinotto määrävaltioon on varma. 3. Kap Verde tai jäsenvaltio voi evätä kauttakulun a) jos kolmannen maan kansalainen tai kansalaisuudeton henkilö on todellisessa vaarassa joutua kidutetuksi tai epäinhimillisen tai halventavan kohtelun tai rangaistuksen kohteeksi, saada kuolemanrangaistuksen tai joutua vainotuksi rodun, uskonnon, kansalaisuuden, tiettyyn yhteiskuntaluokkaan kuulumisen tai poliittisten mielipiteiden vuoksi määrävaltiossa tai jossakin muussa kauttakulkuvaltiossa; tai b) jos kolmannen maan kansalaiselle tai kansalaisuudettomalle henkilölle aiotaan langettaa rikosoikeudellisia seuraamuksia pyynnön vastaanottaneessa valtiossa tai jossakin muussa kauttakulkuvaltiossa; tai c) pyynnön vastaanottaneen valtion kansanterveyteen, kansalliseen turvallisuuteen, yleiseen järjestykseen tai muihin kansallisiin etuihin liittyvistä syistä. 4. Kap Verde tai jäsenvaltio voi peruuttaa minkä tahansa myönnetyn luvan, jos 3 kohdassa tarkoitetut olosuhteet syntyvät tai ilmenevät myöhemmin ja ne estävät kauttakulun toteuttamisen taikka jos jatkoyhteys mahdollisiin kauttakulkuvaltioihin tai takaisinotto määrävaltioon ei ole enää varma. Tällaisessa tapauksessa pyynnön esittänyt valtio ottaa kolmannen maan kansalaisen tai kansalaisuudettoman henkilön tarvittaessa viipymättä takaisin. 14 artikla Kauttakulkumenettely 1. Kauttakulkua koskeva pyyntö on esitettävä pyynnön vastaanottavan valtion toimivaltaiselle viranomaiselle kirjallisena, ja siinä on oltava seuraavat tiedot: a) kauttakulkutapa (ilmateitse, meritse tai maitse), mahdolliset muut kauttakulkuvaltiot ja suunniteltu lopullinen määräpaikka; b) asianomaisen henkilön henkilötiedot (esimerkiksi etunimi, sukunimi, syntymänimi, henkilön käyttämät tai hänestä käytetyt muut nimet tai peitenimet, syntymäaika, sukupuoli ja mahdollisuuksien mukaan syntymäpaikka, kansalaisuus, kieli sekä matkustusasiakirjan laji ja numero); c) suunniteltu maahantulopaikka, kauttakulun ajankohta ja mahdollinen saattajien käyttö; d) ilmoitus siitä, että pyynnön esittävä valtio katsoo 13 artiklan 2 kohdan mukaisten edellytysten täyttyvän ja ettei ole tiedossa syytä 13 artiklan 3 kohdan mukaiselle kauttakulun epäämiselle. Kauttakulkupyynnöissä käytettävä yhteinen lomake on tämän sopimuksen liitteessä 6. Kauttakulkupyyntö voidaan esittää mitä tahansa viestintäkeinoa käyttäen, myös sähköpostilla tai faksilla. 2. Pyynnön vastaanottanut valtio ilmoittaa suostumuksestaan pyynnön esittäneelle valtiolle kirjallisesti kolmen työpäivän kuluessa pyynnön vastaanottamisesta sekä vahvistaa maahantulopaikan ja suunnitellun ajankohdan tai ilmoittaa kyseiselle valtiolle pyynnön epäämisestä perusteluineen. Jos pyyntöön ei vastata kolmen työpäivän kuluessa, kauttakulkuun katsotaan suostutun. Vastaukset kauttakulkupyyntöön voidaan esittää mitä tahansa viestintäkeinoa käyttäen, myös sähköpostilla tai faksilla. 3. Jos kauttakulku tapahtuu ilmateitse, takaisinotettava henkilö ja mahdolliset saattajat vapautetaan velvollisuudesta hankkia lentokentän kauttakulkuviisumi. Jos kauttakulkua lopulliseen määräpaikkaan ei voida toteuttaa suunnitellulla tavalla ylivoimaisen esteen vuoksi, pyynnön vastaanottanut valtio myöntää tarvittaessa viipymättä tarvittavan viisumin takaisinotettavalle henkilölle ja mahdollisille saattajille kauttakulun jatkamisen edellyttämäksi ajaksi. 4. Pyynnön vastaanottaneen valtion toimivaltaiset viranomaiset avustavat keskinäisen neuvonpidon mukaisesti kauttakulussa erityisesti huolehtimalla kyseisten henkilöiden valvonnasta ja antamalla käyttöön tätä varten tarvittavat välineet. V jakso Kustannukset 15 artikla Kuljetus- ja kauttakulkukustannukset Pyynnön esittänyt valtio vastaa kaikista tämän sopimuksen mukaisesta takaisinotosta ja kauttakulusta aiheutuvista kuljetuskustannuksista lopullisen määrävaltion rajalle saakka, sanotun kuitenkaan rajoittamatta toimivaltaisten viranomaisten oikeutta periä takaisinottokustannukset takaisinotettavalta henkilöltä tai kolmansilta osapuolilta. VI jakso Tietosuoja ja rajoittamattomuuslauseke 16 artikla Tietosuoja Henkilötietoja luovutetaan ainoastaan, jos joko Kap Verden tai jäsenvaltion toimivaltaiset viranomaiset tarvitsevat niitä tämän sopimuksen täytäntöönpanemiseksi. Henkilötietoja käsitellään kussakin yksittäisessä tapauksessa Kap Verden kansallisen lainsäädännön mukaisesti, ja jos rekisterinpitäjä on jäsenvaltion toimivaltainen viranomainen, noudatetaan direktiivin 95/46/EY säännöksiä ja direktiivin mukaisesti annettua jäsenvaltion kansallista lainsäädäntöä. Lisäksi noudatetaan seuraavia periaatteita: a) henkilötietoja on käsiteltävä asiallisesti ja lainsäädäntöä noudattaen; b) henkilötietojen keräämisen erikseen määritellyn, nimenomaisen ja perustellun tarkoituksen on oltava tämän sopimuksen täytäntöönpaneminen, eikä tietoja luovuttava tai vastaanottava viranomainen saa myöhemmin käsitellä niitä tämän tarkoituksen kanssa ristiriitaisella tavalla; c) henkilötietojen on oltava asianmukaisia ja olennaisia eikä niitä saa olla liikaa suhteessa niiden keräämistarkoitukseen ja/tai myöhempään käsittelytarkoitukseen; ainoastaan seuraavia henkilötietoja voidaan luovuttaa: – takaisinotettavan henkilön tarkkoja henkilötietoja (esimerkiksi sukunimi, etunimi, mahdolliset aiemmat nimet, henkilön käyttämät tai hänestä käytetyt muut nimet tai lisänimet, sukupuoli, siviilisääty, syntymäaika ja -paikka, nykyinen ja mahdollisesti aikaisempi kansalaisuus), – passiin, henkilötodistukseen tai ajokorttiin liittyvät tiedot (numero, voimassaoloaika, myöntämispäivämäärä, asiakirjan myöntänyt viranomainen ja myöntämispaikka); – tietoja pysähdyspaikoista ja matkareiteistä, – muut tiedot siirrettävän henkilön tunnistamista tai tämän sopimuksen mukaisten takaisinottoedellytysten tarkastelemista varten; d) henkilötietojen on oltava paikkansapitäviä, ja ne on tarvittaessa pidettävä ajan tasalla; e) henkilötiedot on säilytettävä muodossa, josta tietojen kohteet ovat tunnistettavissa ainoastaan niin kauan kuin on tarpeen siihen tarkoitukseen, jota varten tiedot on kerätty tai jota varten niitä myöhemmin käsitellään; f) sekä tietoja luovuttavan viranomaisen että tietoja vastaanottavan viranomaisen on toteutettava kaikki kohtuulliset toimet henkilötietojen oikaisemiseksi, tuhoamiseksi tai suojaamiseksi, kun tietojen käsittely ei tapahdu tämän artiklan määräysten mukaisesti, erityisesti jos tiedot eivät ole asianmukaisia, olennaisia, paikkansapitäviä tai tietoja on käsittelyn kannalta liikaa. Tietojen oikaisusta, tuhoamisesta tai niihin pääsyn estämisestä on ilmoitettava toiselle sopimuspuolelle; g) tiedot vastaanottaneen viranomaisen on pyynnöstä ilmoitettava tiedot luovuttaneelle viranomaiselle luovutettujen tietojen käytöstä ja niiden avulla saaduista tuloksista; h) henkilötietoja voidaan luovuttaa vain toimivaltaisille viranomaisille. Tietojen välittäminen edelleen muille tahoille edellyttää tiedot luovuttaneen viranomaisen etukäteen antamaa suostumusta; i) henkilötiedot luovuttaneella viranomaisella ja tiedot vastaanottaneella viranomaisella on velvollisuus pitää kirjaa henkilötietojen luovuttamisesta ja vastaanottamisesta. 17 artikla Rajoittamattomuuslauseke 1. Tämä sopimus ei rajoita sellaisten unioniin, sen jäsenvaltioihin ja Kap Verdeen sovellettavien oikeuksien, velvollisuuksien ja vastuiden soveltamista, jotka johtuvat kansainvälisestä oikeudesta, mukaan lukien kansainväliset yleissopimukset, joiden sopimuspuolia nämä ovat, ja erityisesti – pakolaisten oikeusasemasta 28 päivänä heinäkuuta 1951 tehdystä yleissopimuksesta sellaisena kuin se on muutettuna 31 päivänä tammikuuta 1967 tehdyllä pakolaisten oikeusasemaa koskevalla pöytäkirjalla, – ihmisoikeuksien ja perusvapauksien suojaamisesta 4 päivänä marraskuuta 1950 tehdystä eurooppalaisesta yleissopimuksesta; – turvapaikkahakemuksen käsittelystä vastuussa olevan valtion ratkaisemisesta tehdyistä kansainvälisistä sopimuksista, – kidutuksen ja muun julman, epäinhimillisen tai halventavan kohtelun tai rangaistuksen vastaisesta 10 päivänä joulukuuta 1984 tehdystä YK:n yleissopimuksesta; – luovuttamista ja kauttakulkua koskevista kansainvälisistä yleissopimuksista, – toisen maan kansalaisten takaisinottamista koskevista monenvälisistä kansainvälisistä yleissopimuksista ja muista sopimuksista. 2. Mikään tässä sopimuksessa ei estä henkilön palauttamista muuta pyynnön esittäneen ja pyynnön vastaanottaneen valtion välistä virallista tai epävirallista järjestelyä noudattaen. VII jakso Täytäntöönpano ja soveltaminen 18 artikla Takaisinoton sekakomitea 1. Sopimuspuolet antavat toisilleen keskinäistä apua tämän sopimuksen soveltamisessa ja tulkinnassa. Tätä varten ne perustavat takaisinoton sekakomitean, jäljempänä ’komitea’, jonka tehtävänä on erityisesti: a) valvoa tämän sopimuksen soveltamista; b) päättää tämän sopimuksen yhdenmukaisen soveltamisen edellyttämistä täytäntöönpanojärjestelyistä; c) vaihtaa säännöllisesti tietoja yksittäisten jäsenvaltioiden ja Kap Verden 19 artiklan mukaisesti laatimista täytäntöönpanopöytäkirjoista; d) antaa suosituksia tähän sopimukseen ja sen liitteisiin tehtävistä muutoksista. 2. Komitean päätökset ovat sopimuspuolia velvoittavia. 3. Komitea koostuu unionin ja Kap Verden edustajista. 4. Komitea kokoontuu tarvittaessa jommankumman sopimuspuolen pyynnöstä. 5. Komitea vahvistaa työjärjestyksensä. 19 artikla Täytäntöönpanopöytäkirjat 1. Kap Verde ja jäsenvaltio voivat jäsenvaltion tai Kap Verden pyynnöstä laatia täytäntöönpanopöytäkirjoja, joissa vahvistetaan muun muassa seuraavia asioita koskevat säännöt: a) toimivaltaisten viranomaisten nimeäminen, rajanylityspaikat ja yhteyspistetietojen vaihto; b) saattajan kanssa tapahtuvan palauttamisen, muun muassa saatettavien kolmansien maiden kansalaisten sekä kansalaisuudettomien henkilöiden kauttakulun, edellytykset; c) keinot ja asiakirjat, joita ei ole lueteltu tämän sopimuksen liitteissä 1–4; d) nopeutetussa menettelyssä toteutettavaa takaisinottoa koskevat yksityiskohtaiset säännöt; e) kuulemismenettely. 2. Edellä 1 kohdassa tarkoitetut täytäntöönpanopöytäkirjat tulevat voimaan vasta sen jälkeen, kun niistä on ilmoitettu 18 artiklassa tarkoitetulle takaisinottokomitealle. 3. Kap Verde suostuu soveltamaan jäsenvaltion kanssa laaditun täytäntöönpanopöytäkirjan määräyksiä myös suhteissaan toiseen jäsenvaltioon, jos viimeksi mainittu sitä pyytää. 20 artikla Suhde jäsenvaltioiden kahdenvälisiin takaisinottosopimuksiin tai järjestelyihin Tämän sopimuksen määräyksillä on etusija ilman lupaa oleskelevien henkilöiden takaisinottamista koskevan sellaisen oikeudellisesti sitovan välineen määräyksiin nähden, jonka yksittäinen jäsenvaltio ja Kap Verde ovat tehneet tai saattavat tehdä 19 artiklan mukaisesti, sikäli kuin kyseisten välineiden määräykset ovat ristiriidassa tämän sopimuksen määräysten kanssa. VIII jakso Loppumääräykset 21 artikla Maantieteellinen soveltamisala 1. Ellei 2 kohdan soveltamisesta muuta johdu, tätä sopimusta sovelletaan Euroopan unionista tehdyn sopimuksen ja Euroopan unionin toiminnasta tehdyn sopimuksen soveltamisalueella ja Kap Verden alueella. 2. Tätä sopimusta ei sovelleta Irlannin ja Yhdistyneen kuningaskunnan alueella Euroopan unionin tästä asiasta Kap Verdelle osoittaman ilmoituksen perusteella. Tätä sopimusta ei sovelleta Tanskan kuningaskunnan alueella. 22 artikla Voimaantulo, kesto ja voimassaolon päättyminen 1. Sopimuspuolet ratifioivat tai hyväksyvät tämän sopimuksen omia menettelyjään noudattaen. 2. Tämä sopimus tulee voimaan sitä päivää seuraavan toisen kuukauden ensimmäisenä päivänä, jona sopimuspuolet ovat ilmoittaneet toisilleen 1 kohdassa tarkoitettujen menettelyjen päätökseen saattamisesta. 3. Tätä päätöstä sovelletaan Irlantiin ja Yhdistyneeseen kuningaskuntaan sitä päivää seuraavan toisen kuukauden ensimmäisenä päivänä, jona 21 artiklan 2 kohdassa tarkoitettu ilmoitus on annettu. 4. Tämä sopimus tehdään määräämättömäksi ajaksi. 5. Kumpi tahansa sopimuspuoli voi irtisanoa tämän sopimuksen ilmoittamalla asiasta virallisesti toiselle sopimuspuolelle. Tämän sopimuksen soveltaminen päättyy kuuden kuukauden kuluttua kyseisestä ilmoituksesta. 23 artikla Liitteet Liitteet 1–6 ovat erottamaton osa tätä sopimusta. Tehty …ssa/ssä … päivänä …kuuta vuonna … kahtena kappaleena bulgarian, englannin, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja jokainen teksti on yhtä todistusvoimainen. Euroopan unionin puolesta (…) || Kap Verden tasavallan puolesta (…) LIITE 1 Yhteinen luettelo asiakirjoista, joiden esittämistä pidetään näyttönä kansalaisuudesta (2 artiklan 1 kohta, 4 artiklan 1 kohta ja 8 artiklan 1 kohta) Jos pyynnön vastaanottava valtio on joko jäsenvaltio tai Kap Verde: – mikä tahansa passi (kansallinen passi, diplomaattipassi, virkapassi, seuruepassi ja passin korvaava asiakirja, mukaan lukien lapsipassi), – pyynnön vastaanottavan valtion myöntämä kulkulupa, – mikä tahansa henkilökortti (mukaan lukien määräaikaiset ja tilapäiset kortit), – sotilaspassi ja asevoimien henkilökortti, – merimieskirja ja laivureiden palvelukortti, – todistus kansalaisuudesta ja muu virallinen asiakirja, jossa mainitaan tai josta selvästi ilmenee kansalaisuus. Jos pyynnön vastaanottava valtio on Kap Verde: – henkilöllisyyden vahvistaminen viisumitietojärjestelmässä[4] tehdyn haun perusteella, – jos kyseinen jäsenvaltio ei käytä viisumitietojärjestelmää, henkilöllisyyden vahvistaminen tällaisten jäsenvaltioiden pitämien viisumihakemusrekisterien perusteella. Jos pyynnön vastaanottava valtio on jäsenvaltio: – henkilöllisyyden vahvistaminen Kap Verden pitämien viisumihakemusrekisterien perusteella. LIITE 2 Yhteinen luettelo asiakirjoista, joiden esittämistä pidetään alustavana näyttönä kansalaisuudesta (2 artiklan 1 kohta, 4 artiklan 1 kohta ja 8 artiklan 2 kohta) – tämän sopimuksen liitteessä 1 lueteltujen asiakirjojen valokopio, – ajokortti tai sen valokopio, – syntymätodistus tai sen valokopio, – yrityksen henkilöstökortti ja sen valokopio, – todistajanlausunto, – asianomaisen henkilön lausunto ja hänen puhumansa kieli virallisen testauksen tulokset mukaan luettuina, – sormenjäljet, – muu asiakirja, jonka avulla asianomaisen henkilön kansallisuus voidaan todeta. LIITE 3 Yhteinen luettelo asiakirjoista, joita pidetään näyttönä kolmansien maiden kansalaisten ja kansalaisuudettomien henkilöiden takaisinoton edellytyksistä (3 artiklan 1 kohta, 5 artiklan 1 kohta ja 9 artiklan 1 kohta) – pyynnön vastaanottavan valtion myöntämä viisumi ja näyttö saapumisesta pyynnön vastaanottavan valtion alueelle ja/tai oleskelulupa, – tulo-/poistumisleimat tai vastaavat merkinnät asianomaisen henkilön matkustusasiakirjassa tai muu näyttö maahantulosta/poistumisesta (esim. valokuvat), – mikä tahansa asiakirja, todistus tai lasku (esim. hotellilasku, lääkärin ajanvarauskortti, julkisen tai yksityisen laitoksen pääsykortti, autonvuokraussopimus, luottokorttitosite jne.), joka osoittaa selvästi, että asianomainen henkilö on oleskellut pyynnön vastaanottaneen valtion alueella, – kyseisen henkilön nimelle kirjoitettu lento-, juna-, bussi- tai laivalippu ja/tai matkustajaluettelo, joka osoittaa asianomaisen henkilön oleskelleen pyynnön vastaanottavan valtion alueella ja hänen matkareittinsä pyynnön vastaanottavan valtion alueella, – tiedot, joista ilmenee, että asianomainen henkilö on käyttänyt matkanjärjestäjän tai matkatoimiston palveluita, – erityisesti sellaisten rajaviranomaisten ja muiden todistajien antamat viralliset lausunnot, jotka voivat todistaa kyseisen henkilön ylittäneen rajan, – asianomaisen henkilön oikeudellisten tai hallinnollisten menettelyjen yhteydessä antama virallinen lausunto. LIITE 4 Yhteinen luettelo asiakirjoista, joita pidetään kolmansien maiden kansalaisten ja kansalaisuudettomien henkilöiden takaisinoton edellytyksiin liittyvänä alustavana näyttönä (3 artiklan 1 kohta, 5 artiklan 1 kohta ja 9 artiklan 2 kohta) – pyynnön vastaanottavan valtion myöntämä viisumi, – pyynnön esittävän valtion toimivaltaisten viranomaisten antama kuvaus paikasta ja olosuhteista, joissa kyseinen henkilö on pysäytetty hänen saavuttuaan kyseisen valtion alueelle, – kansainvälisen järjestön (esimerkiksi UNHCR) toimittamat henkilön henkilöllisyyteen ja/tai oleskeluun liittyvät tiedot, – perheenjäsenten, matkaseuran yms. ilmoitukset / vahvistamat tiedot, – kyseisen henkilön lausunto, – sormenjäljet. LIITE 5 || || [Kap Verden tasavallan tunnus] || ..............................................................………… ................................................................……….… || .................................................................…….. (Paikka ja päiväys) (Pyynnön esittävän viranomaisen nimi) || Viite: .............................................…………… Vastaanottaja ................................................................……….… || ................................................................……….… ................................................................………… (Pyynnön vastaanottavan viranomaisen nimi) || q NOPEUTETTU MENETTELY (6 artiklan 5 kohta) q KUULEMISPYYNTÖ (8 artiklan 3 kohta) Luvattomasti maassa oleskelevien henkilöiden takaisinottamisesta Euroopan unionin ja Kap Verden tasavallan välillä [….] tehdyn sopimuksen 7 artiklan mukainen TAKAISINOTTOPYYNTÖ A. Henkilötiedot 1. Koko nimi (sukunimi alleviivataan): ...........................................................……………………………… 2. Syntymänimi: ...........................................................……………………………… 3. Syntymäaika ja -paikka: ...........................................................……………………………… || Valokuva 4. Sukupuoli ja fyysiset ominaisuudet (pituus, silmien väri, erityiset tuntomerkit yms.): …………………………………………………………………………………………...................…………………. 5. Muut nimet (aiemmat nimet, henkilön käyttämät tai hänestä käytetyt muut nimet tai peitenimet): …………………………………………………………………………………………...................…………………. 6. Kansalaisuus ja kieli: …………………………………………………………………………………………...................…………………. 7. Siviilisääty: ð naimisissa ð naimaton ð eronnut ð leski Jos naimisissa: puolison nimi………………………………………………………………………………….… Lasten nimet ja iät ...........................................................………………...............................................……………………………… ...........................................................………………...............................................……………………………… ...........................................................………………...............................................……………………………… 8. Viimeisin osoite pyynnön esittävässä valtiossa: ...........................................................………………...............................................……………………………… B. Puolison henkilötiedot 1. Koko nimi (sukunimi alleviivataan): ...........................................................……………….......................................................……………………………… 2. Syntymänimi: ...........................................................………………......................................................……………………………… 3. Syntymäaika ja -paikka: …………………………............................................................……………………………… 4. Sukupuoli ja fyysiset ominaisuudet (pituus, silmien väri, erityiset tuntomerkit yms.): ...........................................................………………......................................................……………………………… 5. Muut nimet (aiemmat nimet, henkilön käyttämät tai hänestä käytetyt muut nimet tai peitenimet): ...........................................................………………......................................................……………………………… 6. Kansalaisuus ja kieli: ...........................................................………………......................................................……………………………… C. Lasten henkilötiedot 1. Koko nimi (sukunimi alleviivataan): ...........................................................………………......................................................……………………………… 2. Syntymäaika ja -paikka: …………………………............................................................……………………………… 3. Sukupuoli ja fyysiset ominaisuudet (pituus, silmien väri, erityiset tuntomerkit yms.): ...........................................................………………......................................................……………………………… 4. Kansalaisuus ja kieli: ...........................................................………………......................................................……………………………… D. Siirrettävää henkilöä koskevat erityisolosuhteet 1. Terveydentila (esim. maininta erityisen sairaanhoidon tarpeesta; tartuntataudin latinankielinen nimi): ...........................................................………………......................................................……………………………… 2. Maininta, jos henkilö on erityisen vaarallinen (esim. epäilty vakavasta rikoksesta; aggressiivinen käytös): ...........................................................………………......................................................……………………………… E. Pyyntöön liitetty todistusaineisto 1. .................................................................………… (passin numero) || ......................................................................………… (myöntämisaika ja -paikka) ..................................................................………… (asiakirjan myöntänyt viranomainen) || ......................................................................……….. (viimeinen voimassaolopäivä) 2. .................................................................………… (henkilötodistuksen numero) || ......................................................................………… (myöntämisaika ja -paikka) ..................................................................………… (asiakirjan myöntänyt viranomainen) || ......................................................................……….. (viimeinen voimassaolopäivä) 3. .................................................................………… (ajokortin numero) || ......................................................................………... (myöntämisaika ja -paikka) ..................................................................………… (asiakirjan myöntänyt viranomainen) || ......................................................................……….. (viimeinen voimassaolopäivä) 4. .................................................................………… (muun virallisen asiakirjan numero) || ......................................................................………… (myöntämisaika ja -paikka) ..................................................................………… (asiakirjan myöntänyt viranomainen) || ......................................................................……….. (viimeinen voimassaolopäivä) F. Huomautuksia ....................................................................................................................................................................…………… ....................................................................................................................................................................…………… ....................................................................................................................................................................…………… ....................................................................................................................................................................…………… ....................................................................................................................................................................…………… ....................................................................................................................................................................…………… ....................................................................................................................................................................…………… ................................................... (Allekirjoitus) (Sinetti/leima) LIITE 6 || || [Kap Verden tasavallan tunnus] || ..............................................................………… ................................................................……….. || .................................................................……… (Paikka ja päiväys) (Pyynnön esittävän viranomaisen nimi) || Viite ................................................................………… Vastaanottaja ................................................................…………. || ................................................................………… ................................................................………… (Pyynnön vastaanottavan viranomaisen nimi) || Luvattomasti maassa oleskelevien henkilöiden takaisinottamisesta Euroopan unionin ja Kap Verden tasavallan välillä [….] tehdyn sopimuksen 14 artiklan mukainen KAUTTAKULKUPYYNTÖ A. Henkilötiedot 1. Koko nimi (sukunimi alleviivataan): ............................................................................ 2. Syntymänimi: ............................................................................ 3. Syntymäaika ja -paikka: …......................................................................... || Valokuva 4. Sukupuoli ja fyysiset ominaisuudet (pituus, silmien väri, erityiset tuntomerkit yms.): ……………………………………………………………………………………………………………. 6. Muut nimet (aiemmat nimet, henkilön käyttämät tai hänestä käytetyt muut nimet tai peitenimet): ……………………………………………………………………………………………………………. 7. Kansalaisuus ja kieli: ……………………………………………………………………………………………………………. 8. Matkustusasiakirjan laji ja numero: ……………………………………………………………………………………………………………. B. Kauttakulku 1. Kauttakulkutapa q ilmateitse || q maitse || q meritse 2. Lopullinen määrävaltio ...........................................................………………...............................................……………………………… 3. Mahdolliset muut kauttakulkuvaltiot ...........................................................………………...............................................……………………………… 4. Suunniteltu rajanylityspaikka, kauttakulkupäivä ja -aika sekä mahdolliset saattajat ...........................................................………………...............................................……………………………… ...........................................................………………...............................................……………………………… ...........................................................………………...............................................……………………………… 5. Maahanpääsy taattu muihin mahdollisiin kauttakulkuvaltioihin ja lopulliseen määrävaltioon (13 artiklan 2 kohta) q kyllä || q ei 6. Onko tiedossa syy evätä kauttakulku (13 artiklan 3 kohta) q kyllä || q ei C. Huomautuksia ..............................................................................................................................................……………. ..............................................................................................................................................……………. ..............................................................................................................................................…………….. .....................................................................................................………………………….…………….. .....................................................................................................………………………….…………….. .....................................................................................................………………………….…………….. .....................................................................................................………………………….…………….. ................................................... (Allekirjoitus) (Sinetti/leima) Yhteinen julistus 3 ja 5 artiklasta Sopimuspuolet pyrkivät palauttamaan kotimaahan kolmansien maiden kansalaiset, jotka eivät ole täyttäneet tai eivät enää täytä maahantulon, oleskelun tai asumisen edellytyksiä sopimuspuolen alueella. Yhteinen julistus Tanskasta Sopimuspuolet ottavat huomioon, että tätä sopimusta ei sovelleta Tanskan kuningaskunnan alueella eikä Tanskan kuningaskunnan kansalaisiin. Tämän vuoksi on suotavaa, että Kap Verde ja Tanska tekevät tätä sopimusta vastaavan takaisinottosopimuksen. Yhteinen julistus Islannista ja Norjasta Sopimuspuolet ottavat huomioon Euroopan unionin sekä Islannin ja Norjan läheiset suhteet, jotka johtuvat erityisesti näiden maiden osallistumisesta Schengenin säännöstön täytäntöönpanoon, soveltamiseen ja kehittämiseen 18 päivänä toukokuuta 1999 tehdystä sopimuksesta. Tämän vuoksi on suotavaa, että Kap Verde tekee tätä sopimusta vastaavan takaisinottosopimuksen Islannin ja Norjan kanssa. Yhteinen julistus Sveitsistä Sopimuspuolet ottavat huomioon Euroopan unionin ja Sveitsin läheiset suhteet, jotka johtuvat erityisesti Sveitsin osallistumisesta Schengenin säännöstön täytäntöönpanoon, soveltamiseen ja kehittämiseen 1 päivänä maaliskuuta 2008 tehdystä sopimuksesta. Tämän vuoksi on suotavaa, että Kap Verde tekee tätä sopimusta vastaavan takaisinottosopimuksen Sveitsin kanssa. Yhteinen julistus Liechtensteinin ruhtinaskunnasta Sopimuspuolet ottavat huomioon Euroopan unionin ja Liechtensteinin ruhtinaskunnan läheiset suhteet, jotka johtuvat erityisesti Liechtensteinin ruhtinaskunnan osallistumisesta Schengenin säännöstön täytäntöönpanoon, soveltamiseen ja kehittämiseen 19 päivänä joulukuuta 2011 tehdystä sopimuksesta. Tämän vuoksi on suotavaa, että Kap Verde tekee tätä sopimusta vastaavan takaisinottosopimuksen Liechtensteinin ruhtinaskunnan kanssa. [1] Vakiomuotoinen matkustusasiakirja on 30 päivänä marraskuuta 1994 annetussa neuvoston suosituksessa olevan mallin mukainen. [2] Ks. alaviite 1. [3] Ks. edellinen alaviite. [4] Euroopan parlamentin ja neuvoston asetus (EY) N:o 767/2008, annettu 9 päivänä heinäkuuta 2008, viisumitietojärjestelmästä (VIS) ja lyhytaikaista oleskelua varten myönnettäviä viisumeja koskevasta jäsenvaltioiden välisestä tietojenvaihdosta (VIS-asetus), EUVL L 218, 13.8.2008, s. 60.